Omicron Live Update: देश के 11 राज्यों में ओमिक्रोन के 101 मामले सामने आए, स्वास्थ्य मंत्रालय ने दी जानकारी
देश में ओमिक्रॉन के बढ़ते मामलों ने सरकार की चिंता बढ़ा दी है। कोरोना वायरस का खतरनाक स्वरूप ओमिक्रॉन अबतक देश के 11 राज्यों में फैल चुका है।
नई दिल्ली: भारत में कोरोना वायरस के वेरिएंट ओमिक्रॉन का संकट गहराता जा रहा है। अब देश में ओमिक्रॉन संक्रमित मरीजों की कुल संख्या बढ़कर 97 हो गई है। देश में ओमिक्रॉन के बढ़ते मामलों ने सरकार की चिंता बढ़ा दी है। कोरोना वायरस का खतरनाक स्वरूप ओमिक्रॉन अबतक देश के 11 राज्यों में फैल चुका है। शुक्रवार को दिल्ली में ओमिक्रॉन  के 10 नए मामले सामने आए हैं। कर्नाटक में गुरुवार को ओमिक्रॉन वेरिएंट के 5, जबकि दिल्ली और तेलंगाना की राजधानी हैदराबाद में 4-4 और गुजरात में 1 नया संक्रमित पाया गया है। उधर, केंद्रीय गृह सचिव अजय भल्ला ने देश के विभिन्न हिस्सों में कोरोना के नए ओमीक्रोन वेरिएंट के खतरों के बीच देश में कोविड-19 की स्थिति की समीक्षा की। भारत में गुरुवार तक ओमिक्रॉन संक्रमण के 97 मामले सामने आ चुके हैं। ओमिक्रॉन के महाराष्ट्र में अब तक सबसे ज्यादा केस मिले हैं, यहां 32 केस सामने आ चुके हैं। राजस्थान में 17, राष्ट्रीय राजधानी दिल्ली में 20, केरल में 5, गुजरात में 5, कर्नाटक में 8, तेलंगाना में 7, बंगाल, तमिलनाडु, आंध्रप्रदेश और चंडीगढ़ में 1-1 मामले सामने आ चुके हैं।